La Bibia piemontèisa/Testament Vej/Numeri/Numeri 15


Ij nùmer

15

Oferte ‘d gran, ëd vin e d’euli 

Nosgnor a l’ha ancora parlà a Mosè. A l’ha dije: “Comùnica sossì a j’Israelita: ‘Cora che vojàutri i sareve intrà ant ël pais andova ch’i abitereve e che mi i l'hai dave, s’i presenteve al Signor n’oferta, pijela dai vòstri strop ëd vache, ëd feje o ‘d crave. A l’é n’oferta che ‘l feu a consuma, n’oferta d’odor agreàbil al Signor, tant s’a l’é n’olocàust che s’a l’é un sacrifissi ‘d comunion volontari, an compiment d’un vot o an ocasion ëd vostre feste comandà. Col ch’a presenta soa oferta al Signor, a l’ha da compagné la vìtima con tre chilo ‘d fior ëd farin-a ampastà con un lìter d’euli, e con na libassion d’un lìter e mes ëd vin, coma n’oferta d’odor agreàbil al Signor.

Se la bestia a l’é ‘n babero, a-j giontrà n’oferta ‘d ses chilo ‘d fior ëd farin-a ampastà con un liter e mes d’euli, e na libassion d’un liter e mes ëd vin, coma n’oferta d’odor agreàbil al Signor.

Se la bestia oferta an olocàust o an sacrifissi ‘d comunion a l’é dlë strop ëd vache, për compì un vot o për rende grassie al Signor, a-j giontrà n’oferta ‘d neuv chilo ‘d fior ëd farin-a ampastà con doi lìter d’euli, e na libassion ëd doi liter ëd vin, coma n’oferta d’odor agreàbil al Signor .

A l’é sossì ch’a l’ha da fesse për minca ‘n tòr, minca ‘n moton, minca n’agnel o cravòt smonù an sacrifissi.  Conform ël nùmer ëd le bestie ch’a së smon-o, i giontreve l’oferta ch’a corispond a minca na vìtima.

Tùit ij nativ Israelita a osserveran coste prescrission cand ch’a smonran n’oferta consumà dal feu an odor agreàbil a Nosgnor. Se ‘n foresté ch’a l’abia residensa temporànea an tra ‘d vojàutri o ch’a ‘parten-a a na famija stabilìa da chèica generassion, a vorerìa smon-e un sacrifissi che ‘l feu a consuma d’odor agreàbil al Signor, a l’ha da rispeté j’istesse prescrission. Për vojàutri coma comunità e pr’ ij foresté, la prescrission a l’é l’istessa. A l’é na prescrission ch’i l’eve da osservé an përpètuo da generassion a generassion. Dë 'dnans a Nosgnor, ël foresté a l’ha da rispetela l’istess che vojàutri. I osservereve l’istessa lege e l’istess ritual, tant vojàutri che ij foresté ch’a stan an mes ëd vojàutri”.

Le primissie dël pan 

Nosgnor a l’ha ‘ncora parlaje a Mosè. A l’ha dije: “Comunica sossì a j’Israelìta: ‘Cand ch’i ‘ntrereve ant ël pais anté ch’iv pòrto, e i mangereve ‘l pan ëd cola tèra, butene da banda na part pr’ ël Signor. Da le primissie ‘d vòstra fornà, butene da part na fogassa, l’istess coma ch’i bute da banda le prime spi. Da generassion a generassion i butreve da banda pr’ ël Signor n’oferta dle primissie dla fornà.

Espiassion ëd le trasgression d’inavertensa 

A peul capité che, sensa ‘ncorziss-ne, i l’eve mancà d’osservé ‘n chèich comandament che Nosgnor a l’ha dàit a Mosè, l’é a dì, na prescrission qualsëssìa che Nosgnor a l’ha comandà pr’ ël mojen ëd Mosè përchè i l’osservèisse vojàutri e ij vòstri dissendent dal dì ch’a l’é stàita publicà. 

Se la trasgression involontària a l’é stàita comëttùa da tuta la comunità, la comunità a l’ha da smon-e an olocàust un vailèt coma n’oferta d’odor agreàbil a Nosgnor, e a la compagnerà con l’oferta corispondenta ‘d farin-a e ‘d vin, conforma ch’a l’é stàit ëstabilì. A smonrà ‘dcò un boch an sacrifissi pr’ ël pëccà. Ël sacerdòt a farà ‘l rit d’espiassion për tuta la comunità d’Israel, e la trasgression a lor a-j sarà përdonà. A l’han falo pa apòsta: a l’é për lòn che la comunità a l’ha presentà soa oferta, ch’ ël feu a la consumerà an onor ëd Nosgnor, e ‘l sacrifissi për la trasgression comëttùa ‘d manera 'nvolontària. Tuta la comunità d’Israel a sarà përdonà, e ‘dcò ij foresté ch’a vivo an mes ëd lor, përchè la trasgression comëttùa ‘d manera 'nvolontària a l’era ‘d tuta la gent.

S’a l’é na sola përson-a che, sensa felo apòsta, a l’ha comëttù na trasgression, a l’ha da smon-e na crava 'd n'ann an sacrifissi pr’ ël pëccà. Ël sacerdòt a farà ‘l rit d’espiassion ëd la përson-a ch’a l’ha comëttù na trasgression anvolontaria, e la trasgression a-j sarà përdonà. Tant pr’ ël nativ israelita che pr’ ël foresté ch’a viv an mes ëd vojàutri, la lege për la trasgression comëttùa ‘d manera 'nvolontària a l’é l’istessa.

Tutun, chi ch’a comëtt na trasgression ëd manera deliberà, ch’a sia col-lì un nativ o ‘n foresté, a l’avrà oltragià Nosgnor. Na tal përson-a a sarà bandì da sò pòpol. A l’ha dëspresià la paròla ‘d Nosgnor e violà sò comandament. La colpa a l’é la soa, e për lòn a sarà bandì.

Violassion dël Saba, dì d’arpòs 

Antramentre che j'Israelita a l'ero ant ël desert, a l'han trovà n'òm ch’a cujìa 'd bòsch ant un di 'd saba. Coj che a l'avìo trovalo a fé sto travaj-lì a l'han portalo da Mosè, da Aron e a tuta la comunità. A l’han tnilo sota sorvejansa fin ch’a fussa stabilì còsa che ventèissa feje. Nosgnor a l’ha dije a Mosè: “Cost’òm a l’ha da esse condanà a mòrt. Che tuta la comunità a lo ciapa a prassà fòra dal campament”. Anlora tuta la comunità a l'ha portalo fòra dël campament e a l'ha massalo a colp ëd pera: col-lì a l'é mòrt conform al comand che Nosgnor a l'avìa daje a Mosè.

Le frangie dël mantel 

Nosgnor a l’ha dije a Mosè:  Comunica cost’òrdin-sì a j’Israelita; ‘Che lor e ij sò dissendent as faso ‘d frangie an sle broe dij vestì con un fil ëd porpra violëtta. Parèj, ant ël moment ch’i vardereve cole frangie, iv arcordereve ‘d tùit ij mè comandament, a-j osservereve e av lassereve pa dominé da j’anvìe ‘d vòst cheur o ‘d vòstri euj, ch’av porterio mach a l’idolatrìa. Përparèj 'v n'avisereve'd tùit ij mè comandament, i-j butreve an pràtica e i sareve sacrà për vòst Dé. Mi i son ël Signor vòst Dé, che i l'hai fave seurte dal pais d'Egit për esse vòst Dé. Mi i son ël Signor vòst Dé.

Nòte 

Bibia
Testament Vej
Numeri